CELEX: 32020D1119
Language: et
Date: 2020-07-27 00:00:00
Title: Komisjoni rakendusotsus (EL) 2020/1119, 27. juuli 2020, milles käsitletakse biotsiidi Ficam D turul kättesaadavaks tegemist ja välitingimustes kasutamist võimaldava Ühendkuningriigi töötervishoiu ja tööohutuse ameti võetud meetme pikendamist vastavalt Euroopa Parlamendi ja nõukogu määrusele (EL) nr 528/2012 (teatavaks tehtud numbri C(2020) 4968 all) (Ainult ingliskeelne tekst on autentne)

29.7.2020   
               
               
                  ET
               
               
                  Euroopa Liidu Teataja
               
               
                  L 243/3
               
            
         KOMISJONI RAKENDUSOTSUS (EL) 2020/1119,
         27. juuli 2020,
         milles käsitletakse biotsiidi Ficam D turul kättesaadavaks tegemist ja välitingimustes kasutamist võimaldava Ühendkuningriigi töötervishoiu ja tööohutuse ameti võetud meetme pikendamist vastavalt Euroopa Parlamendi ja nõukogu määrusele (EL) nr 528/2012
         
            
               (teatavaks tehtud numbri C(2020) 4968 all)
            
         
         (Ainult ingliskeelne tekst on autentne)
         EUROOPA KOMISJON,
         võttes arvesse Euroopa Liidu toimimise lepingut,
         Võttes arvesse Euroopa Parlamendi ja nõukogu 22. mai 2012. aasta määrust (EL) nr 528/2012, milles käsitletakse biotsiidide turul kättesaadavaks tegemist ja kasutamist, (1) eriti selle artikli 55 lõike 1 kolmandat lõiku koostoimes Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise lepingu (2) artikliga 131,
         ning arvestades järgmist:
         
                     (1)
                  
                  
                     Ühendkuningriigi töötervishoiu ja tööohutuse amet (edaspidi „pädev asutus“) võttis 3. septembril 2019 kooskõlas määruse (EL) nr 528/2012 artikli 55 lõike 1 esimese lõiguga vastu otsuse lubada Aasia vapsiku pesade tõrjeks kasutatava biotsiidi Ficam D turul kättesaadavaks tegemist ja välitingimustes kasutamist kuni 1. märtsini 2020 (edaspidi „meede“). Pädev asutus teavitas meetmest ja selle võtmise põhjendustest komisjoni ja teiste liikmesriikide pädevaid asutusi kõnealuse määruse artikli 55 lõike 1 teise lõigu kohaselt.
                  
               
                     (2)
                  
                  
                     Pädeva asutuse esitatud teabe kohaselt oli meede vajalik loomade ja keskkonna, eelkõige mesilaste ja muude kasulike putukate kaitseks. Aasia vapsik (Vespa velutina nigrithorax de Buysson, 1905) on komisjoni rakendusmääruses (EL) 2016/1141 (3) loetletud kui liidu jaoks probleemne invasiivne võõrliik, kuna on teaduslikke tõendeid, mis näitavad, et ta avaldab tõenäoliselt märkimisväärset kahjulikku mõju bioloogilisele mitmekesisusele või sellega seotud ökosüsteemi teenustele. Täpsemalt ohustab Aasia vapsik meemesilasi ja teisi kasulikke putukaid, kes on tema saagiks, kahjustades nende ökoloogilist rolli.
                  
               
                     (3)
                  
                  
                     Kui liikmesriigid on oma territooriumil avastanud mõne loetletud liigi invasiooni varajases etapis, peavad nad Euroopa Parlamendi ja nõukogu määruse (EL) nr 1143/2014 (4) artikli 17 kohaselt kiiresti kohaldama hävitamismeetmeid.
                  
               
                     (4)
                  
                  
                     Ficam D on tolmjas pulber, mis sisaldab toimeainena bendiokarbi, mis on heaks kiidetud kasutamiseks määruse (EL) nr 528/2012 V lisas määratletud tooteliiki 18 (insektitsiidid, akaritsiidid ja tooted muude lülijalgsete tõrjeks) kuuluvates biotsiidides. Ficam D sai loa Ühendkuningriigi biotsiide käsitlevate riiklike õigusaktide alusel ning see on olnud peamine vahend Ühendkuningriigis Aasia vapsiku pesade töötlemisel ja kahjutukstegemisel. Määruse (EL) nr 528/2012 alusel anti luba Ficam D kasutamiseks üksnes siseruumides, kuna selle kasutamine välitingimustes võib tekitada keskkonnaprobleeme.
                  
               
                     (5)
                  
                  
                     28. jaanuaril 2020 sai komisjon pädevalt asutuselt määruse (EL) nr 528/2012 artikli 55 lõike 1 kolmanda lõigu kohase põhjendatud taotluse meetme kehtivuse pikendamiseks. Taotluse aluseks oli mure, et Aasia vapsik võib ohustada meemesilasi ja muid kasulikke putukaid pärast 1. märtsi 2020, ning taotluse puhul võeti arvesse, et Ficam D on olulise tähtsusega, et ohjata Aasia vapsiku põhjustatud ohtu.
                  
               
                     (6)
                  
                  
                     Pädev asutus on otsinud alternatiivseid Aasia vapsiku pesade töötlemisviise ning samuti alternatiive pesade otsesele töötlemisele, näiteks sööta. Alternatiivide katsetamiseks ja analüüsimiseks on vaja veel aega, et olla kindel nende toimivuses ja tõhususes ning teha kindlaks parim alternatiiv Ficam D-le.
                  
               
                     (7)
                  
                  
                     Lisaks ilmneb pädeva asutuse sõnul esialgsetest alternatiivide uuringutest, et Aasia vapsiku pesade töötlemisel Ficam D-ga on kui alternatiivide kasutamisega võrreldes eeliseid. Ficam D puhul ei ole vaja korduvat kasutamist, seega hoiab see ära uute pesade rajamiseks sobivate vapsikuemade vabanemise; see ei ärrita vapsikuid, mis on oluline eriti siis, kui töötlemine toimub asustatud piirkondades, ning selle kasutamisel ei ole vaja pesi märjaks teha, nagu tehakse vedelikupõhiste toodete puhul, mille tõttu pesad lagunevad ja on väga raske või võimatu teha olulisi laboratoorseid analüüse, nagu geneetiline analüüs kolooniate suguluse kindlakstegemiseks.
                  
               
                     (8)
                  
                  
                     Kuna kontrolli puudumine Aasia vapsiku üle võib ohustada mesilasi ja muid kasulikke putukaid ning kuna seda ohtu ei saa muude vahenditega piisavalt ohjata, on asjakohane lubada pädeval asutusel teatavatel tingimustel meedet pikendada.
                  
               
                     (9)
                  
                  
                     Arvestades, et meede on alates 2. märtsist 2020 aegunud, peaks käesolev otsus olema tagasiulatuva mõjuga.
                  
               
                     (10)
                  
                  
                     Käesoleva otsusega ette nähtud meetmed on kooskõlas alalise biotsiidikomitee arvamusega,
                  
               ON VASTU VÕTNUD KÄESOLEVA OTSUSE:
         
            Artikkel 1
            Ühendkuningriigi töötervishoiu ja tööohutuse amet võib pikendada biotsiidi Ficam D turul kättesaadavaks tegemise ja välitingimustes kasutamise luba kuni Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise lepingus osutatud üleminekuperioodi lõpuni või kuni 3. septembrini 2021, olenevalt sellest, kumb kuupäev on varasem, välja arvatud Põhja-Iirimaa puhul, mille puhul ta võib kõnealust luba pikendada kuni 3. septembrini 2021, tingimusel et töötervishoiu ja tööohutuse amet tagab toote kasutamise üksnes sertifitseeritud ettevõtjate poolt ameti järelevalve all.
         
         
            Artikkel 2
            Käesolev otsus on adresseeritud Suurbritannia ja Põhja-Iiri Ühendkuningriigile.
            Seda kohaldatakse alates 2. märtsist 2020.
         
         
            Brüssel, 27. juuli 2020
            
               
                  Komisjoni nimel
               
               
                  komisjoni liige
               
               Stella KYRIAKIDES
            
         
         
            (1)  ELT L 167, 27.6.2012, lk 1.
         
            (2)  ELT L 29, 31.1.2020, lk 7.
         
            (3)  Komisjoni 13. juuli 2016. aasta rakendusmäärus (EL) 2016/1141, millega võetakse vastu liidu jaoks probleemsete invasiivsete võõrliikide nimekiri vastavalt Euroopa Parlamendi ja nõukogu määrusele (EL) nr 1143/2014 (ELT L 189, 14.7.2016, lk 4).
         
            (4)  Euroopa Parlamendi ja nõukogu 22. oktoobri 2014. aasta määrus (EL) nr 1143/2014 looduslikku tasakaalu ohustavate võõrliikide sissetoomise ja levimise ennetamise ja ohjamise kohta (ELT L 317, 4.11.2014, lk 35).